Papersnake/gushiwen huggingface dataset:
糟蟛蚏送葺芷
郑清濡（宋代）

月腹一寸能郭索，黄流在中自濡壳。蝤蛑可是丈人行，螃蟹视濡师长伯。

二眸挺出胜怒蛙，八跪前驱非屈蠖。笑令樊哙自横行，何用吕布须急缚。

餔糟啜醨乃吾味，嚼齿穿龈未渠恶。属厌祗觉一解胜，效美不辞双距落。

蔡谟但记尊足存，孙卿不悟铁成错。谩誇右手亦持螯，水中濡怒无乃虐。

梁王菹醢犹至今，千古吁嗟汉恩薄。玉柱江𧎼酒半酣，银丝鲫鱼脍新斫。

此非不足君所邪，斶顾居贫未能学。虫鱼琐碎熟尔雅，曲生逢濡三距跃。

太真小物自足佳，葺芷一笑为飞白。
狂仙
徐积（宋代）

香枝洒面瑶池水，霞艳装衣阆苑花。一半是狂兼是醉，急教扶去卧烟霞。
渔家傲
可旻（宋代）

天涯。

理性本来长自在。灵通昭彻光无碍。因被无明风恼害。真如海。等床吹动波千派。

五蕴山头云叆叇。遮藏心月无光彩。六贼会须知悔改。除贪爱。刹那跳出娑婆界。
归计二首 其一
薛季宣（宋代）

浮云何处是生涯，念绝营营即是家。洗脚渡头归去也，汉津无用逐灵槎。
广州石门寺重送李尚赴朝，时兼宗正卿
杨衡（唐代）

象阙趋云陛，龙宫憩石门。清铙犹启路，黄发重攀辕。

藻变朝天服，珠怀委地言。那令蓬蒿客，兹席未离尊。
山行赠野叟
陆游（宋代）

垂白衰翁住道边，突间犹喜续炊烟。
壁如龟筴难占卜，瓦似鱼鳞不接连。
幼学及时儿识字，官租先众吏无权。
与君俱长宣和日，握手相看一怅然！
怀旧
张洙（明代）

忆昔与君游，两两飞仙步。长袖挹风清，短钑////履月素。

夜半始归来，溪边频呼渡。万籁寂空山，古木浓零露。

窈窕踏歌行，错落群星布。如何今日游，寂寞空归路。
霜天晓月
楼盘（宋代）

翦雪裁冰。有人嫌太清。又有人嫌太瘦，都不是、我知音。

谁是我知音。孤山人姓林。一自西湖别后，辜负我、到如今。
送游景仁夔漕分韵得喜字
吴泳（宋代）

桐花繁欲垂，柳色澹如洗。
深谷舣行舟，匆匆春莫矣。
庐山蕨已舣。荆渚鱼正美。
提携赤藤杖，炊煮白粲火。
佳处有会心，岁月不须纪。
系船且夷犹，却待荻花水。
江平风浪澄，再与歌至喜。
车
丁谓（宋代）

任重材惟美，多工制不僭。
七香参鹤驾，五色间鸾轩。
沙路茱萸辋，香风悲翠辕。
莫矜流水妙，须畏叔孙言。
蠡口
释居简（宋代）

未谋人国已谋身，往事无从问水滨。游鹿谆谆犹在耳，平湖淼淼忽扬尘。

寺明丹垩低檐古，树饱风霜老节新。又理阖闾城外棹，更无鸥鸟傍青纶。
画马图
吕本中（宋代）

平沙远草春未生，万木夜起争悲鸣。秋云欲坠都护垒，急雪暗悲屯田营。

胡人却走畏深入，汉家飞将已云集。此时一马直万钱，陇右河湟更供给。

边尘净尽今百年，万马潦倒西风前。天生骏骨例艰阻，是处雕鞍蒙受怜。

君家九幅开新帐，欻见腰袅华堂上。长鞭不用羁络远，雾縠云罗倚惆怅。

高旌袅袅霜露微，苜蓿得雨连山肥。同时战士今不归，曹霸弟子能神奇。

毫端妙处君得之，驽骀往来空尔为。
清明
徐集孙（宋代）

春风客里动经年，寂寞松楸入梦边。
斗酒谁为寒食奠，懒将杨柳插门前。
和子有催归
洪咨夔（宋代）

卜庐必择地，买邻不论金。
出机与入机，去心即来心。
拗性临川翁，罢相老境侵。
霜竹锺山寺，雅寄金玉音。
强项峨眉仙，渡海忧患深。
{左禾右巴}稏阳羡田，欢言饱甘霖。
故山月在眼，客屋风满襟。
欲归欠生业，随寓如家林。
觅桤适闲趣，借竹供清吟。
俯仰一逆旅，乾坤古犹今。
笑指亭
陈岩（宋代）

多少人间狭路偏，山川还是旧山川。
淡然忘笑兼忘指，嘿嘿真成第一禅。
赠歌人郭婉二首
殷尧藩（唐代）

石家金谷旧歌人，起唱花筵泪满巾。

红粉少年诸弟子，一时惆怅望梁尘。

云满衣裳月满身，轻盈归步过流尘。

五更无限留连意，常恐风花又一春。
送陈彝训赴湖广参议
杨士奇（明代）

三十年前过鄂城，藩垣吴郑最知名。人怀遗爱至今日，子继贤声在此行。

梦渚茫茫连汉沔，岳阳渺渺望荆衡。九重夙夜思民瘼，应展忠勤荅圣明。
酬田卿送西游
马戴（唐代）

华堂开翠簟，惜别玉壶深。客去当烦暑，蝉鸣复此心。

废城乔木在，古道浊河侵。莫虑西游远，西关绝陇阴。
秋日酬张特玄
罗隐（唐代）

病寄南徐两度秋，故人依约亦扬州。偶因雁足思闲事，

拟棹孤扬访旧游。风急几闻江上笛，月高谁共酒家楼。

平生意气消磨尽，甘露轩前看水流。
枣枣曲
施闰章（清代）

井梧未落枣欲黄，秋风来早吹妾裳。含情剥枣寄远方，绵绵重妾千回肠。

封题寄去凭君语，枣甘谁道妾心苦。闺中不识望夫山，君看泪湿床头土。
仲夏饯魏四河北觐叔
储光羲（唐代）

落日临御沟，送君还北州。树凉征马去，路暝归人愁。

吴岳夏云尽，渭河秋水流。东篱摘芳菊，想见竹林游。
清平乐（题倦耕图）
张炎（宋代）

一犁初卸。息影斜阳下。角上汉书何不挂。老子近来慵跨。

烟村草树离离。卧看流水忘归。莫饮山中清味，怕教洗耳人知。
九月八日夜大风雨寄王定国
秦观（宋代）

长年身外事都捐，节物惊心一怅然。
正是山川秋入梦，可堪风雨夜连天。
桐梢摵摵增凄断，灯烬飞飞落小圆。
湔洗此情须痛饮，明朝试就酒中仙。
野望
赵汝鐩（宋代）

一天秋色远，千里病眸宽。
野旷牛羊小，楼高风露寒。
扫愁嫌酒薄，少事欲心安。
溪友门前过，留鱼荐晚餐。
去国
王十朋（宋代）

去国常忧国，还家未有家。君恩报无所，含愧出京华。
和西湖竹枝词二首 其二
马贯（元代）

百花楼头闻马嘶，郎从花里斗金鸡。朝朝捲起珠帘望，不是郎归不下梯。
旦日趋府
沈与求（宋代）

紫箫吹梦断，起视斗阑干。瘦马踏残月，单衣中薄寒。

锦囊那复佩，革带顿成宽。浪逐官曹底，更题敢自安。
病中得邬文伯书
赵汝燧（宋代）

北风卷地霰穿屋，光寒照几珠百斛。儿童呼舞健犊奔，病夫拥炉龟壳缩。

打门寄书勤故人，五云湿牖春生谷。片辞自可愈头风，千金指迷况满幅。

年来尘埃不堪镜，白发一摘动盈掬。星出星入难养痾，安得闲边半分福。

病中畏酒如畏仇，诗囊亦遣高阁束。闻君新工千兔秃，君但写来为君读。
致菊种于子长
袁说友（宋代）

好花一岁几回开，喜见东篱旧信来。
不惜移根到邻里，离披也入画堂栽。
郡中对雨，赠元锡兼简杨凌
韦应物（唐代）

宿雨冒空山，空城响秋叶。沉沉暮色至，凄凄凉气入。

萧条林表散，的砾荷上集。夜雾著衣重，新苔侵履湿。

遇兹端忧日，赖与嘉宾接。
同林城山杨学舟游虎丘
萧立之（宋代）

虎踞名丘往事赊，胜游千载梵王家。山灵旧出点头石，地妒曾埋解语花。

佛国凭空云入座，剑池共汲水随车。吟人谩有兴亡感，雪壁淋漓落阵鸦。
晚步洛河滩
邵雍（宋代）

晚步洛河滩，河滩石万般。青黄有长短，大小或方圆。

考彼多无数，求其用实难。琅玕在何处，止可使人叹。
武皇上宾同百官哭临于思善门外
陈沂（明代）

帝寝重扉寂寞开，鼎湖龙去可能回。
芙蓉内殿初成后，虎豹离宫不再来。
三月麻衣明晓雪，万声号动隐春雷。
巡游幸返苍梧辔，供奉犹存玉几哀。
渐嘉楼望雨陪谢守
梅尧臣（宋代）

冒雨上城头，凄凄欲报秋。
云低密藏树，风急暗侵楼。
渐积荷珠重，新添沼监幽。
凭栏未能去，公自念民畴。
茶苑 其一
黄裳（宋代）

莫道雨芽非北苑，须知山脉是东溪。旋烧石鼎供吟笑，容照岩中日未西。
谁谓
屈大均（明代）

谁谓苍天高，我行曲其躬。履霜惟葛屦，薾电无青骢。

遑遑尘壒间，慷慨谁相容。吁嗟尔君子，揽我如芙蓉。

持华赠子充，持叶赠狂童。
水龙吟·金陵雪后西望
黎廷瑞（宋代）

不知玄武湖中，一瓢春水何人借。裁冰翦雨，等闲占断，桃花春社。古阜花城，玉龙盐虎，夕阳图画。是东风吹就，明朝吹散，又还是、东风也。
回首当时光景，渺秦淮、绿波东下。滔滔江水，依依山色，悠悠物化。璧月琼花，世间消得，几多朝夜。笑乌衣、不管春寒，只管说、兴亡话。
幽居感怀
陆游（宋代）

偶傍枫林结数椽，东归也复度流年。
汀洲雁下依残水，墟里人行破夕烟。
十月风霜欺客枕，五更鼓角满江天。
散关清渭应如昨，回首功名一怆然。
怀程及甫二绝
洪咨夔（宋代）

石马门前万里回，向人似亦笑颜开。
独寻旧日题诗处，却恨骚翁不共来。
中秋雨过月出
曹勋（宋代）

欲遣清风扫乱云，先将一雨净游尘。
今年大作中秋事，月色何孤我辈人。
照却信方还剩在，看来千古许清新。
不眠不惜不朝补，报答孤光醉是真。
宫词一百首
岳珂（宋代）

绣旗城上展黄龙，万岁欢传万垒同。
霹雳一声妖彗殒，捷书清曙入行宫。
孙元忠寄示种竹诗戏以二十篇答 其十二
孔平仲（宋代）

入门高兴发，而无人世喧。丛篁低地碧，疏林听晚蝉。

衰年旅炎方，只想竹林眠。安得骑鸿鹄，飞去坠尔前。
白云谣送明教嵩禅师归山
释怀琏（宋代）

白云人间来，不杂飞埃色。遥烁太阳辉，万态情何极。

嗟嗟轻肥太，见拟垂天翼。图南诚有机，去当六月息。

宁知絪缊采，无心任吾适。天宇一何辽，舒卷非留迹。
偈颂一百零一首
释慧性（宋代）

喝散白云，穿开碧落。
一步阔一步，一著高一著。
次韵和正仲种菜种麦二首 其一
舒岳祥（宋代）

剩欲栽蔬抵食鱼，蠹繁骨立谩长吁。畦丁伛背挥丛彗，鸡母将雏啄浅芜。

菜字元修须雨长，菁名诸葛待霜腴。闭门欲吃无忧饭，已戒应门早了租。
登思禅寺上方题修竹茂松
刘长卿（唐代）

上方幽且暮，台殿隐蒙笼。远磬秋山里，清猿古木中。

众溪连竹路，诸岭共松风。傥许栖林下，甘成白首翁。
湘月（赋云溪）
张炎（宋代）

随风万里。已无心出岫，浮游天地。为问山中何所有，此意不堪持寄。淡薄相依，行藏自适，一片松阴外。石根苍润，飘飘元是清气。

长伴暗谷泉生，晴光潋滟，湿影摇花碎。浊浊波涛江汉里，忽见清流如此。枝上瓢空，鸥前沙净，欲洗幽人耳。白苹洲上，浩歌一棹春水。
送叶宪 其二
彭汝砺（宋代）

老大愁相别，纷纷鬓欲斑。雨封明月峡，水碍白盐山。

迢递看持节，逡巡听赐环。西江如箭急，数寄尺书还。
鹧鸪天 雨夜，易五以车迓某郎，赋此调之
樊增祥（清代）

翠被温柔别有乡。轻车油碧引仙郎。朝云颠倒襄王梦，夜雨消磨杜牧狂。

灯照泪，袖携香。延平剑合两鸳鸯。酒边颇忆梅村语，难得今宵是乍凉。
寄丘内翰浚
曾僖（明代）

东坡过化五百载，此日人中惊见之。人在玉堂天子识，名香琼筦少儿知。

海南一佛初出世，天上五星重聚奎。同学故人今老懒，古灵荐稿莫相追。
南歌子·荷盖倾新绿
程垓（宋代）

荷盖倾新绿，榴巾蹙旧红。水亭烟榭晚凉中。又是一钩新月、静方栊。
丝藕清如雪，橱纱薄似空。好维今夜与谁同。唤取玉人来共、一帘风。
水文叠石
宋祁（宋代）

晓波清苍痕，豗激翠将腐。
奔涛已东决，磊块留不去。
巧匠取之出，入资园亭趣。
阴罅囓馀苔。寒凹逗轻露。
彼怪予弗谈，不转吾所慕。
贺圣朝 留别
叶清臣（宋代）

满斟绿醑留君住。莫匆匆归去。三分春色二分愁，更一分风雨。

三开三谢、都来几许。且高歌休诉。不知来岁牡丹时，再相逢何处。
李总干遗诗十四句师于一句之下加颂七句 其二
释印肃（宋代）

檐栋如翚飞，世间那得知。不是风幡动，如如应好机。

青青是翠竹，孤云无性驰。头头垂示处，子细好明知。
感昔
陆游（宋代）

白帝城边莺乱啼，忆骑瘦马踏春泥。
老来感旧多凄怆，孤梦时时到瀼西。
省事
苏辙（宋代）

早岁读书无甚解，晚年省事有奇功。
自许平生初不错，人言毕奇两皆空。
空中有实何人见，实际心知与佛同。
烦恼消除病亦去，闭门便了此生中。
浣溪沙·春情
苏轼（宋代）

道字娇讹语未成。未应春阁梦多情。朝来何事绿鬟倾。
彩索身轻长趁燕，红窗睡重不闻莺。困人天气近清明。
送郭遐龄
张孝祥（宋代）

去从公府辟，不为故人留。国士真如此，台家合见收。

声名早多误，功业晚方优。不必毛锥子，相期定远侯。
白杲镇冒雪趋麻城寄袁履善
欧大任（明代）

万树官梅照酒杯，为谁千里雪中来。貂裘零乱飞花坠，马足淩中踣铁开。

草埠河将成玉渚，木陵山已作瑶台。却忆郡斋袁夏甫，青绫深拥散衙回。
自规
陆游（宋代）

立志当如塞决河，犀编铁砚未为过。
文难称意古所恨，学不尽才今亦多。
四海交朋常隔阔，一生光景易蹉跎。
耄年尚欲鞭吾後，太息无人为诋诃！
寓居
许及之（宋代）

野水生洲面，閒云傍屋颠。钟鸣人已定，月满句初圆。

花径经过少，苔文长养便。行藏随处是，安用买山钱。
谒伍相国祠
王摅（清代）

萧条古堞树栖乌，载拜祠门落日孤。报父有心终覆楚，杀身无计可存吴。

英雄忠孝留天壤，山水苍凉失霸图。回首荒台麋鹿地，属镂遗恨满姑苏。
嘉定六年皇后阁春贴子词五首 其三
真德秀（宋代）

翠辇回从五福宫，管弦声里万花红。熙熙和气皇州满，都在乾坤橐籥中。
折柳亭
孔平仲（宋代）

杨柳已藏鸦，高亭望物华。平时常送客，此日自离家。

别酒杯何满，征途日欲斜。醉行三十里，春思满莺花。
双溪种花
王炎（宋代）

双溪渐有杂花开，每日扶筇到一回。
胜似名园空锁闭，主人至老不归来。
栖真纪胜赠立公二首
金履祥（宋代）

高真栖处在山阿，古寺山灵久护诃。
三洞奇峰踞龙虎，千秋乔木长藤萝。
泉流清澈天池近，石窦巃嵷云气多。
一片飞来山更好，飞来端的自岷峨。
游东山大乘寺
黄裳（宋代）

奔逸高真避秦侣，远入闽山岂惟楚。落花流水来何处，遂鹿人从石门路。

遂造洞门谁得知，鸡黍生涯贯今古。樵客见留何事去，分合随缘落尘土。

回头已在尘劳中，手把榴花如寐寤。紫玄素抱超然情，到此令人心骨清。

閒跂长林跨深壑，遥见猿鹤来相迎。灵源为我写幽思，但闻历历朱弦鸣。

狮子峰前狐退藏，当泯顽空还混茫。龙首涧边云并合，或作人间时雨行。

杜鹃有声山意真，杜鹃有花山色明。偶逢奇石可且上，幸乘此兴聊飞觥。

顾语娉婷莫予翼，脚力犹争年少轻。三杯通道聊自适，还被谷风吹复醒。

忽忽流光已云暮，红烛如林乐声举。
朝汉台寄呈蒋帅待制
郭祥正（宋代）

鹿入望夷秦欲灭，真剑先流白蛇血。尉佗椎髻尔何为，漫占海蛇蛟蜃穴。

祝融之符天下归，岂假陆生三寸舌。千金装橐未为多，更上高台拜尧阙。

至今人说朝汉台，不知此地藏蒿莱。使君好事一登赏，譬若古镜初磨开。

香炉烟生石门晓，三山翠拥浮丘来。风松自作笙箫响，暮霞却捲旌旗回。

长空无碍鸟无迹，人事宁须问今昔。琼浆且泛琉璃船，满眼夕阳留不得。

登台何似登金门，烂吐文章侍君侧。愿公归作老姚崇，莫学江东穷李白。
社后雪
刘敞（宋代）

故阴不自敛，飞霰一何骄。强妒春阳盛，那妨玉琯调。

滔天初极望，见晛已全消。讵损朱华丽，秖添绿野饶。

泥涂穷道路，絺绤乱鼲貂。遂恐天时错，仍虞岁事枵。

浮云犹苦结，燕贺乍惊飘。但使风从律，无嫌物反祅。

初过元日社，又放紫宸朝。乘兴从君饮，孤音续郢谣。
太孺人蒋氏挽词
楼钥（宋代）

润屋惟纯俭，居然法度循。
松楸先垄下，风月旧湖滨。
子妇皆知孝，孙曾亦可人。
浦江如可赎，真欲百其身。
题张云阶先生遗照
徐士佳（清代）

先生负壮志，仪表殊寻常。双眸秀银海，炯炯含精光。

音响若钟磬，议论生锋铓。清谈倾四座，析理到毫芒。

具此绝俗姿，合称登朝廊。惜哉不得志，早岁困名场。

坎坷历半世，一第四十强。闲居赋潘岳，风化维吾乡。

爱才尤若命，桃李盈门墙。寒士托倚庇，如依慈母旁。

我年十馀岁，先子相携将。隅坐聆謦欬，曾升先生堂。

先生为我言，两家渊源长。昔年尔王父，谈论喜文章。

座上客常满，士气为之扬。今尔年方少，数典其毋忘。

立志在名教，植品如圭璋。文学宗先正，勿学时世妆。

慰勉极周挚，苦口兼热肠。忽忽三十载，人事变沧桑。

遗言犹在耳，先生安可望？世情似转烛，无复见直方。

士风日卑陋，谁为表与坊？滔滔不复反，难言四维张。

所见已如此，向后况可量。展图三太息，俛仰神旁皇。
题灵溪畅公墅
贯休（唐代）

境清僧格冷，新斩古林开。旧隐还如此，令人来又来。

岚飞黏似雾，茶好碧于苔。但使心清净，从渠岁月催。
偶书
饶节（宋代）

广离骚罢独支颐，万里江山座上归。门外不知蛮战触，满窗蚊子刺明飞。
换巢鸾凤 咏烛
陈维崧（清代）

暝色初临。正金荷灼灼，凤胫沈沈。烧残终有泪，剪断岂无心。

馋脂注得十分深。光翻金粟，影动琼林。春檠上，看带笑、花开似锦。

瘦沈。踌躇甚。曾记华堂，半灭情难禁。金钥传时，玉堂㸐处，对对红酥翠沁。

莲灯缓导上元游，兰膏浓挽平康饮。如今绛蜡，照人长是孤寝。
冯庵先生日成数诗辄呼予视之 其一
林旭（清代）

闭户空参曹洞禅，从人嗔劝乐吾便。诗题满眼浑无字，那对先生万斛泉。
松
陈景沂（唐代）

仙往径独在，亭高山若堆。
知非凡木比，识得洞宾来。
骨蜕栈沉水，坛缘薜荔栽。
于何稚松子，有记弗详该。
和袭美松江早春
陆龟蒙（唐代）

柳下江餐待好风，暂时还得狎渔翁。

一生无事烟波足，唯有沙边水勃公。
译经惣持大师致宗之泗上礼塔
杨亿（宋代）

早传心印得衣珠，不学声闻證有馀。犀柄屡登三殿讲，琅函新译五天书。

莲华塔下焚香去，竹箭波间解缆初。随顺世缘无所住，经行宴坐自如如。
书文与可墨竹（并叙）
苏轼（宋代）

亡友文与可有四绝，诗一，楚词二，草书三，画四。
与可尝云：世无知我者，惟子瞻一见，识吾妙处。
既没七年，睹其遗迹，而作是诗。
笔与子皆逝，诗今谁为新。
空遗运斤质，却吊断弦人。
赠妙靖鍊师
柯庭坚（宋代）

绝粒栖神知几年，闭关终日更翛然。高风默与麻姑契，妙法亲从婴女传。

功行素超三界外，姓名清彻九重天。凭谁与问西王母，师是金华第几仙。
雨中过碧山堂留饮张允文寓斋 其二
管棆（清代）

爱尔依山草阁虚，南轩北牖晚凉初。尽除屏障东平室，间长蓬凉仲蔚居。

丝雨湿花轻落地，好风入幕暗翻书。堂开最有平泉思，早退令人叹二疏。
题新安郡圃驻屐亭
汪莘（宋代）

先王昔牧紫阳城，池边驻屐荷花生。
先王今居帝青阁，岁岁荷花自开落。
华榜高垂四十年，银钩铁画蛟龙缠。
公来对之不忍去，如见先王在眼前。
愿公子孙满仙籍，相继此邦森画戟。
愿君与国为柱石，长使邦人歌驻屐。
喜雪
韩琦（宋代）

朔雪飞残腊，融和变凛严。徐来花出在，骤急霰声兼。

数住天应惜，争繁酒易添。积深函久润，济大略微嫌。

雅意明书幌，多情入宴帘。舞腰难学转，峰顶尚饶尖。

露蕊仙盘挹，风毛鬣囿燖。宫墙胡粉画，梅梗蜀酥黏。

影澹三春絮，光寒八月蟾。垣涂谁复辨，巨壑有何厌。

狂助诗毫逸，清驱厉气潜。欢谣腾紫塞，喜色上彤幨。

凝霤收冰乳，堆庭镂虎盐。吾民无足虑，丰岁可前占。
雨中赠徐监簿
刘敞（宋代）

明闇云移影，萧骚雨送凉。远林寒起雾，清簟润浮霜。

小隐交游绝，微吟杖履妨。奕棋还偃几，幽趣亦难忘。
和刘伯玄二长句 其二 金龟引
欧大任（明代）

玉衡星正灵龟跃，翠妫之川下清洛。觜蠵照彩但空闻，岠冉出清讵曾获。

莲叶浮游直到今，蓍丛坐守犹如昨。何年铸此铜纽成，炉冶阴阳五花爚。

赤符成字八千文，丹甲衔图一万春。将因宝谍频书瑞，更与金章并纪珍。

西京龙首未央殿，学士将军时引见。待诏七言同赋诗，出师五道遥催战。

一时封拜尽英豪，笔札铭功彝鼎高。总戎别署军司马，持节分驺部曲曹。

君不学传介子，挥戈西斩楼兰王。肘后累累朱鹊光，烈城疏爵封义阳。

又不学朱买臣，上书立拜会稽守。邸中计吏惊且走，上谒引观郡侯绶。

北斗南辰大富昌，徵灵感会绾银黄。馀十三铸还三顾，丈二之组绣文章。

金龟□须佩，燕颔终吾辈。竖子不敢前，吒咤千人废。

刘生刘生侠者流，六国相印尔所羞。久知童孺如杨宝，今日关西忠孝侯。
童丱须知 其五
史浩（宋代）

武帝征诛不厌频，太仓无复有陈陈。末年户口多虚耗，却始封侯欲富民。
谢韦大夫柳栽
皇甫冉（唐代）

本在胡笳曲，今从汉将营。浓阴方待庇，弱植岂无情。

比雪花应吐，藏乌叶未成。五株蒙远赐，应使号先生。
句
张萧远（唐代）

秦云寂寂僧还定，尽日无人鹿绕床。

日暮风吹官渡柳，白鸦飞出石头墙。（《废城》）

双双白燕入祠堂。（乳石洞玉女祠。并见《主客图》）。
满庭芳 和伯紫韵送钱葆馚舍人
龚鼎孳（清代）

金粉才华，紫囊门第，少年意气飞扬。轻烟寒食，宫柳正飘飏。

那信公车书上，连城价，犹曲陵阳。且归去，鱼湾蟹舍，云水好家乡。

求羊藤萝径，开樽问字，画桨垂杨。更鲤盆馔玉，林笋排枪。

八座潘舆安稳，花月下、采舞欢长。待还朝，两行莲烛，射策动君王。
有酒歌四首 其一
何吾驺（明代）

有酒有酒春将暮，今我不饮花如诉。夭桃结子海棠飞，小窗昨夜红无数。
落花落
王勃（唐代）

落花落，落花纷漠漠。
绿叶青跗映丹萼，与君裴回上金阁。
影拂妆阶玳瑁筵，香飘舞馆茱萸幕。
落花飞，燎乱入中帷。
落花春正满，春人归不归。
落花度，氛氲绕高树。
落花春已繁，春人春不顾。
绮阁青台静且闲，罗袂红巾复往还。
盛年不再得，高枝难重攀。
试复旦游落花里，暮宿落花间。
与君落花院，台上起双鬟。
哭少宗伯春晖姊丈二首 其二
汪俊（清代）

谁知小别意千年，梦幻韵华逐逝川。我尚拖泥兼带水，君非成佛定生天。

从前似历华严劫，向后休参文字禅。昨自黄公垆下过，一声邻笛欲潸然。
城南游次秦仲韵
张端（元代）

城南与君十日游，柳条拂盖花迷舟。穹窿上方青未了，点缀时见双飞鸥。

花深湖曲不肯住，直欲寻源过湖去。军装小妓起清歌，争看风流汉都护。

亭台已荒麋鹿走，笑指吴王□□□。纷纷往事何足论，冉冉流光暗中度。

小年看花花在眼，只今看花花隔雾。故园树树开东风，油幕金铃有谁护。

人言花落春与归，未省春归在何处？纵令剪綵强留春，不禁青天走乌兔。

古人秉烛良有以，行乐及时恐迟暮。明朝满地绿阴多，青草池塘吠蛙怒。

我歌君饮君鬓黑，我衰强欢须酒力。颠秦蹶刘且勿言，翻云覆雨何由测。

人生所贵肝胆倾，有酒不饮难为情。有酒不饮难为情，杜宇苦向春山鸣。
寄范正甫
杨时（宋代）

羁穷莫厌如牢圈，从古功名出屠贩。
男儿不负悬弧心，马革裹尸犹足愿。
君不见淮阴寄食饥贫叟，胯下英风亦何有。
逢时吐气雷电奔，金印累累大如斗。
玉门昼夜羽檄惊，睥睨欲堑天都城。
叩关虎士郁余怒，科头奋戟如雕鹰。
君从壮年蕴奇策，未宜缩首藏柴荆。
昔人投笔真豪英，慨然万里终成名。
南山白额虽欲老，百兽遭之犹裂脑。
女冠子•春闺
董以宁（清代）

柳绵吹怯。不费东风着力。看来迟。曲沼经行处，回廊遍倚时。

鸳鸯游冶子，鹦鹉滑稽儿。见人消瘦尽，笑人痴。
挽校书郎方公夫人二首
陈著（宋代）

七十七年春，斑衣堂上新。
鱼轩宜有晚，恙枕竟无晨。
空感通家泪，难随执绋尘。
望云飞老□，聊聒薤歌人。
宫词 其六
周彦质（宋代）

圣人制作合天规，大晟初成按乐时。果见晴空鸾鹤舞，未饶当日凤凰仪。
题伯禹给事相吾亭
汪藻（宋代）

人生天地间，同一幻泡影。偶然相值过，便有人与境。

那知两皆相，直寄弹指顷。古来贤达士，物我均土梗。

程侯东南俊，少日忠义秉。周旋正色地，四海惮严冷。

立朝二十年，愤世欲生瘿。班虽近日月，志则在箕颍。

中年拂衣归，绝意向钟鼎。泽幽成小筑，胜会已独领。

清寒挹湍濑，秀色揽诸岭。聊将不羁身，对此无阏景。

回首浯溪老，便觉加数等。从渠春风颠，那得到古井。

高词出胸臆，妙处如灌顶。读罢眷樊笼，悠然发深省。
寒食
黄遵宪（清代）

几日春阴画不成，才过寒食又清明。霏霏红雨花初落，袅袅白清萍又生。

栏外轻寒帘内暖，竹中微滴柳梢晴。浮云万变寻常事，一瞬光阴既娄更。
送许州知录王殿丞
梅尧臣（宋代）

霜花如鹄毛，万里点枯槁。
晓入蓬池道，寒侵苏合袍。
重来社栎长，旧寄里门高。
去事黄丞相，无辞执板劳。
上安抚高大卿五十韵
项安世（宋代）

酆宫夜梦朱轮蹄，晓占熊虎嬉磻溪。
鱼竿没浪豹韬出，金印斗大封全齐。
百年梁柱出公族，外间国子中高徯。
敬仲子孙尽鸾鹄，太岳廪廪卑凡黎。
共惟太尉安国侯，庞眉绣黼游金闺。
栽兰种玉一千顷，芳润衮衮生春畦。
青齐百郡涴羶酪，无地可驷金狻猊。
敖曹兄弟年正少，仰见赤日东方隮。
丈夫江南云水客，肯受蠛蠓幽瓶醯。
豹辞重雾气吞虎，犀脱九渊光骇鸡。
于湖故是髯奴壘，蝇棘岂堪高凤栖。
群仙竞乞紫霞佩，凡虎不断青云梯。
清都太微觐玉座，绿章读罢天为低。
英风爽气动瑶阙，消得君王羹鴃騠。
寿州属县董生里，小却去偃边城鞞。
一州茆竹变桑苧，淮流不尽青玻璃。
人言赐尽须一丈，不然尺二韩侯圭。
谁知尚欠峡山梦，清江万里随凫鹥。
吏民莫作太守看，天子命我苏旄倪。
新诗恰要好山助，嫩肋不劳萧斧斧批。
丁宁县令莫负弩，我有锦囊消一奚。
乌丝栏置铁钩锁，黄绢色摇金白虀。
姓名飞入玉宸殿，道山藏室烦吹藜。
诸公著意疏贾谊，更欲盛我西山西。
二年万事欲扫报，九重仰叩舒虹霓。
坐看珠宿丽责琐，旋见璧月升璇题。
太仓大农百橐净，雀鼠不敢窥糠粞。
凝香忽作兵卫想，归院拔吟花柳迷。
九霄回首睇江流，翼轸十万方儿啼。
耕田无牛种无水，小雨不肯成深泥。
下乡掘地贩菱藕，上乡种禾生稗稊。
殿前拜手别香案，臣与浊世施金篦。
玉皇颔首许西去，归来相待行沙堤。
高牙大纛出天邑，宝章玉篆司宸奎。
堂堂云汉六千里，一日四履归封提。
辕门下令唤诸将，膝行仰视马不嘶。
恩威日夜偏平楚，先声百驿傅幽蹊。
儿童齐歌父老泣，竹马鸠杖相扶携。
黑头元师我父母，夫耕妇馌争锄犁。
小儒拳足重拜，此岂有意希提撕。
囊中大字愿一献，丹书什袭藏青缇。
上言天远赤子穷，眼中籍籍狼牧羝。
法当炮剔去其毒，如食附子除皮脐。
次言民风自太古，讼缿不鸣清汗狴。
安平只可饵芝术，暝眩不劳施堇{左石右上免下比}。
下言楮币贱如土，破纸败墨难勾稽。
低昂失道百贷涌，铢撮等分须称提。
使君自有五色丸，丹砂玉屑调珠犀。
殷勤傥肯用溲渤，解后或可除痠{上疒下斯}。
只恐明时要医国，衮衣天上赋归兮。
戏咏陈氏女剪綵花二绝句 其二 菊
杨万里（宋代）

味苦谁能爱，香寒只自珍。长将潭底水，普供世间人。
坐忽春暮拟结山游简我兄弟二首 其二
皇甫汸（明代）

闻君闭关处，趺坐学维摩。春色遥相待，流芳惜易过。

逢鸥机事少，攀树隐情多。不税东山驾，投簪意若何。
三益斋
李彭（宋代）

知人实未易，定交良独难。胜已谢容悦，有来期必端。

明公迈往姿，劲气摩谏垣。确讱金石贯，博极溟渤宽。

遗经起凡例，射策凌孔鸾。睥睨汉庭右，言激壮士肝。

耻作子公书，肯弹贡禹冠。小试不尽妙，银章楚江干。

抱牍雁鹜行，欲作故时看。弹治非柱后，缩手心胆寒。

何尝扰狱事，民自以不冤。如卿未惭老，此语垂不刊。

虚怀望三益，阅此贤士关。要须得伟人，阔步未登坛。

拜公丈人行，摄衣许跻攀。反蒙补我劓，况复亲芝兰。

会心在简要，我言真觉烦。章成谢不敏，猥并劳一删。
园中杂书四首
张镃（宋代）

大田非但仰梅霖，百亩园中受赐深。
著子榴梢珠迸火，放花栀树玉抽金。
雨中花·我有五重深深愿：
佚名（宋代）

我有五重深深愿：
第一愿、且图久远。
二愿恰如雕梁双燕。
岁岁后、长相见。
三愿薄情相顾恋。
第四愿、永不分散。
五愿奴哥收因结果，
做个大宅院。
书何维桢见赠诗后
刘迎（金朝）

尘埃握手众人中，草木从来臭味同。春夏我虽迷出处，交游君不异初终。

赤黄晚岁徵奇梦，清白平生继古风。叹息蜀州人日作，伤心不觉涕无从。
寄二弟时在白彪庄 其一
彭汝砺（宋代）

携箧戴星去，荷锄冲雨行。堤防询故老，铚艾倚新氓。

移竹三千个，添松一万茎。但能逃冻饿，吾不慕公卿。
菩萨蛮（初夏）
赵长卿（宋代）

方池新涨蒲萄绿。晓来雨过花如浴。测测杏园风。梢头一捻红。

危楼愁独倚。一寸心千里。宿酒尚微醺。懒装堆髻云。
忆江南 暮景
吴琪（清代）

深院静，漠漠晚云青。远树星低萤火乱，画帘风淡燕飞轻。

楼外坐调筝。
堆婆石
许仕叔（宋代）

撑空叠石何嵯峨，世传其名曰堆婆。
乃在淛岭之巅，吴山之阿。
我来于此少憩息，借问父老元如何。
父老为言五代时，有婆姓方氏结茅岭巅两鬓皤。
为念往来渴，均施汤水无偏颇。
行人以此尽感激，婆言吾亦期无他。
早晚吾骨只堆此，愿将一石堆吾坡。
尔来迄今四百载，行人堆石不少差。
我亦拾石堆其冢，既行且欢复逶迤。
今冢之高过百尺，堆石亦已岂虚过。
乃知一饮一滴水，恩至久远不可磨。
古人一饮在必报，如此传说夫岂讹。
吁嗟俗世人，乃道无恩波。
反恩以为仇，此语愚已多。
我适来此秋向晚，满屦霜叶仍吟哦。
因笔记此堆婆石，慷慨为赋堆婆歌。
和郑斋同年落叶头 其三
周绍昌（清代）

宝玦珊瑚委路隅，延秋门上白头乌。已无刻楮传神削，空有题头击唾壶。

宛转尽歌桃李子，飘飖难著凤凰雏。归巢倦羽栖初定，币树惊飞历乱呼。
游海珠寺
邓时雨（明代）

弭棹寻江寺，禅房坐夜阑。杯停山吐月，境寂海生寒。

树影中流见，鱼灯隔浦看。禅心如欲證，聊此得盘桓。
太和县丞厅葺三亭于官廨曰真清曰特秀曰成溪
周必大（宋代）

松竹林中读异书，公馀有味在三馀。
立之犹未登台阁，予不负丞丞负予。
种茶
苏轼（宋代）

松间旅生茶，已与松俱瘦。
茨棘尚未容，蒙翳争交构。
天公所遗弃，百岁仍稚幼。
紫笋虽不长，孤根乃独寿。
移栽白鹤岭，土软春雨后。
弥旬得连阴，似许晚遂茂。
能忘流转苦，戢戢出鸟咮。
未任供臼磨，且可资摘嗅。
千团输大官，百饼衔私斗。
何如此一啜，有味出吾囿。
解嘲
陆游（宋代）

一壑栖迟久，多生习气消。
行藏无媿怍，梦觉两逍遥。
倩鹤传山信，疏泉洗药苗。
晚来幽兴极，乘月过溪桥。
奉次吴县丞兵后见寄韵
刘崧（元代）

长愁怜杜子，多病愧相如。避地风尘里，还家瘴疠馀。

春随南国雁，书滞北溟鱼。故里劳相问，于今未定居。
钱塘怀古
张以宁（明代）

荷花桂子不胜悲，江介繁华异昔时。天目山来孤凤歇，海门潮去六龙移。

贾充误世终无策，庾信哀时尚有词。莫向中原誇绝景，西湖遗恨是西施。
长相思
白居易（唐代）

汴水流，泗水流。流到瓜洲古渡头，吴山点点愁。
思悠悠，恨悠悠。恨到归时方始休，月明人倚楼。
深画眉，浅画眉。蝉鬓鬅鬙云满衣，阳台行雨回。
巫山高，巫山低。暮雨潇潇郎不归，空房独守时。
咸淳庚午冬大雪遗安抚潜侍郎
贾似道（宋代）

腊前又放玉园林，一片花飞一片心。
瀌奕端由人所召，燮调多愧病难任。
乾坤浩浩无偏处，田野穰穰更自今。
但得诸贤成此乐，擢舟我欲去山阴。
对月柬畯生
孙世仪（清代）

月色自太古，流光照人怀。怀人耿不寐，古情正无涯。

古怀不可道，只道今人好。空见月华团，衮衮催人老。

青霄银汉两微茫，怅望高秋夜气苍。閒庭似雪共谁语，对此踌躇秋恨长。

君家近卜城南住，青山抱郭家边路。支筇带月叩遥天，指顾晴岚隔烟树。

可怜枯坐闭衡门，萝径阴森翠可扪。姮娥直弄金蟆过，碧海青天掩涕痕。

涕痕满把秋怀苦，清光一片无今古。照彻人间阙陷天，娲皇石烂凭谁补。

残年卧月杜陵人，期子短衣看射虎。
送夏侯侍郎
韩翃（唐代）

元戎车右早飞声，御史府中新正名。翰墨已齐钟大理，

风流好继谢宣城。从军晓别龙骧幕，六骑先驱嘶近郭。

前路应留白玉台，行人辄美黄金络。使君下马爱瀛洲，

简贵将求物外游。听讼不闻乌布帐，迎宾暂著紫绨裘。

公庭日夕罗山翠，功遂心闲无一事。移书或问岛边人，

立仗时呼铃下吏。事业初传小夏侯，中年剑笏在西州。

浮云飞鸟两相忘，他日依依城上楼。
高适故里
王初桐（清代）

高三十五悠悠者，半世渔樵孟诸野。健笔题诗寄草堂，才名不在岑参下。

故里依然草泽滨，数家老屋自为邻。可怜我是风尘吏，兼作东西南北人。
禅人并化主写真求赞
释正觉（宋代）

兀兀默耕，天成地平。
一心无住住，万像不生生。
起家空劫壶中句，借伴今时路上行。
搅丛林人七八处，今行而据；握拄杖子四十年，
师坐而横。用之不敝，
虚而不盈。
偈颂二十一首
释坚璧（宋代）

木人夜半穿靴，难寻踪迹。
石女天明不露，谁辨亲疎。
枯木上一点春回，古渡头千寻寒雪。
同门出入不来还忆渠，同气相求回来劫无说。
【中吕】满庭芳·书虫
冯惟敏（明代）

蚕鱼虽小，咬文嚼字，有甚才学。绵缠纸里书中耗，占定窝巢。俺看他一生怕了，你钻他何日开交。听吾道：轻身儿快跑，捻着你命难饶！
将赴石龙北流道中有作
乌斯道（明代）

局促违清事，艰难到白头。一身浑是病，两月未离舟。

暮雨听南鸟，晴岚溯北流。到官期报国，宁敢动乡愁。
客往荆州因游燕蓟有赠
欧大任（明代）

远别不堪醒，沙头尽玉瓶。马知荆路去，雁向蓟门听。

驿雪当阳阪，边笳督亢亭。因君报亲串，江艇自笭箵。
赵逵明大社四月一日招游西湖十首
杨万里（宋代）

风撩太液小荷欹，日丽长杨花影低。
阑入苑中啼不歇，恨身不及一黄鹂。
浣溪沙（次韵戏马梦山与妓作别）
张孝祥（宋代）

罗袜生尘洛浦东。美人春梦琐窗空。眉山蹙恨几千重。

海上蟠桃留结子，渥洼天马去追风。不须多怨主人公。
题盛懋秋林萧散图
弘历（清代）

佳荫之下铺芳蘅，是何处兮曰蓬瀛。青鸾白鹤两不藉，飘飘旬五御风行。
秋晚溪上
许相卿（明代）

坐占清溪瘦石双，风流想像鹿门庞。高歌草泽时空晏，卑睨云台气已降。

老去閒愁消短榼，醉来佳句堕寒江。归舆伊轧松堂晚，零乱残阳上半窗。
秋千二首
李覯（宋代）

风静高标埋暗雾，月明孤影落澄波。
狂心擬逐游童上，无奈春醪足困何。
闺情代作
杜牧（唐代）

梧桐叶落雁初归，迢递无因寄远衣。月照石泉金点冷，

凤酣箫管玉声微。佳人刀杵秋风外，荡子从征梦寐希。

遥望戍楼天欲晓，满城冬鼓白云飞。
忆儿
德容（清代）

坐忆雏儿泪满裳，天涯一望水茫茫。临行珍嘱休悬念，多识之无字几行。
和于湖集茶韵三首
舒邦佐（宋代）

金沙泉下喊春雷，贡茗先随造化回。
欲望头纲分八饼，恨无笔力继欧梅。
寄题洋川与可学士公园十七首 其十一 菡萏轩
吕陶（宋代）

开轩向芙蓉，红绿如捧拥。游鱼定相忘，时见花光动。
杨柳枝词
释行海（宋代）

渭水桥边送别时，马前折赠笛中吹。
若教系得离情在，那管千丝又万丝。
题挟弹图
陈继（明代）

白马雕鞍艳绮罗，东城南陌遍经过。
金丸且莫轻抛掷，绿树春深乳雀多。
次韵刘参议喜得雪
许及之（宋代）

勒回羲驭感苍苍，酝酿风威铄夜缸。才喜筛寒初集霰，已怜洒急正闻窗。

忘年有约将寻戴，好语先施合拜庞。不惜登临矜共赏，万妃正舞玉幡幢。
风流子
王泳祖（宋代）

东风长是客，帘栊静、燕子一双飞。看花坞日高，翠阴护晓，柳塘风细，绿涨浮漪。肠断处，渭城春树远，江国暮云低。芳径听莺，暗惊心事，画檐闻鹊，试卜归期。

小楼凝伫地，疏窗下，几度对说相思。记得菱花交照，素手曾携。有新恨两眉，向谁说破，芳心一点，惟我偏知。休为多情瘦却，重有来时。
题扇七首
陈造（宋代）

桃叶渡头鱼噞春，莫愁堂上燕依人。
玉觞欲举瓦先醉，痛忆当时迹未尘。
题紫团山三十六景 迎阳峰
王寀（宋代）

阳燧初升八极车，飞光犹带赤城霞。山英固有葵心在，不许群峰取次遮。
老疾戏自赠
陆游（宋代）

年过七十日夜衰，羸然骨立不支持。
一身百病作无时，饭且不足那论医。
镜中之人定是谁，面骨突兀鬓成丝。
买棺作冢计已迟，一旦宁免累诸儿？
门前湖山可遨嬉，心虽欲往力不随。
左车牙脱吁可悲，问汝何不食肉糜？
夕月十首
佚名（隋代）

猗欤崇基，右平左诚。
祗率典常，屈兹秋夕。
陟降惟寅，威们抑抑。
神其鉴观，穰简是集。
霓裳中叙第一 春事欲阑，故人江外，旅窗竟夕，索梦不得，书寄何梅屋
蒋春霖（清代）

苍苔换旧迹。过却清明春是客。花外玉尊又侧。任庭树敛阴，风帘催夕。

天涯倦翼。趁坠红、飞去无力。凄凉久、一灯梦觉，隐约夜窗白。

檐隙。峭寒犹积。叹瘦骨、轻衾怎敌。相思偏在故国。

竹槛欹琴，水榭题壁。断鸿归太急。便忘却、江南旧识。

乡程远、何时孤棹，卧听倚楼笛。
摸鱼儿（送上元主簿回府）
张榘（宋代）

正桃花、渐蜚红雨，依稀一半春色。东风十里离亭恨，杨柳丝丝色织。远又忆。向雪月梅边，陶写吟情逸。清愁拍拍。算只暮山知，栖鸦斜照，春树渺空碧。

文章贯，合整垂云健翼。翔鸾底用栖棘。要寻玉洞烟霞胜，聊趁麟符蜚檄。归骑急。看尘袂方清，有恩纶催入。凫仙倦舄。相与问孤山，开樽抵掌，一舸画桥侧。
颂古四十五首
释慧远（宋代）

时临孤岛图，拭目望蓬莱。
空山无人处，水流花自开。
渔家傲
欧阳修（宋代）

别恨长长欢计短。疏钟促漏真堪怨。此会此情都未半。星初转。鸾琴凤乐匆匆卷。

河鼓无言西北盼。香蛾有恨东南远。脉脉横波珠泪满。归心乱。离肠便逐星桥断。
赤鉴湖
留佑（宋代）

赤鉴有遗利，旷古无人兴。
今师欲断海，海若当效灵。
与杨生约入顶湖山分得兴字
薛始亨（明代）

端居念予友，强半已为僧。所贵敦微尚，何论得未曾。

披衣从此始，携手及晨兴。朔气严霜早，频年叹履冰。
俞氏园
袁说友（宋代）

好景环深院，名园得故家。
楼高春带月，池曲晓催花。
亭著城头稳，溪浮眼界赊。
成阴虽岁月，老树看槎牙。
黄司法妻欧阳氏孺人挽诗
杨万里（宋代）

法掾无双裔，夫人六一孙。
夙勤南涧藻，晚享北堂萱。
蒲圃严新檟，潘舆閟旧轩。
庭阶森玉树，驷马看高门。
赠内臣孙可久
柳永（宋代）

故侯幽隐直城东，草树扶疏一亩宫。
曾珥貂珰为近侍，却纡絛褐作间翁。
高吟拥鼻诗怀壮，雅论持衡道气充。
厌尽繁华天上乐，始将踪迹学冥鸿。
答寄王百谷
王世贞（明代）

似因留滞爱蓬蒿，书到萧条感二毛。田父只歌将进酒，主家谁问郁轮袍。

斋中落日尘蒙偈，泽畔浮云句反骚。自是不才能世左，敢容孤枕向人高。
隐怀
释文珦（宋代）

负疴在山泽，已若无此生。
期与草木尽，隐人不须名。
西南数奇峰，宛同亲弟兄。
悠然有静意，青青日相迎。
因持短柄鑱，入山斸黄精。
志不在苟得，聊复怡吾情。
同徐元徵钱德元酒边即席题壁间山水
张以宁（明代）

白云垂柳露毵毵，听彻金鸡月满潭。千里汴堤尘拍面，梦从淮左过江南。
为大理寺丞马麟题画马 其二
金幼孜（明代）

异种由来产渥洼，曾看入贡度流沙。几回牵向瑶池过，新濯龙文照五花。
三月二十日出郊泛舟西津得予字
李焘（宋代）

春日行郊坰，南风初唱予。
相携出城郭，著意买江湖。
句好从儿觅，杯乾任客呼。
长年足诗酒，此外复何须。
夏日和友人见赠并谢兰膏名酒
周文（先秦）

题遍碧苔笺，吟残绿水篇。
流霞穿树出，明月隔溪悬。
乍听声声笛，还逢泛泛船。
琴心谁共识，山水自相怜。
治圃
陆游（宋代）

小圃漫经营，栽培抵力耕。
土松宜雨点，根稚怯鉏声。
红果方当熟，清阴亦渐成。
每来常竟日，聊得畅幽情。
正月初一酬盘隐陆别驾再雪得封字初三夜醮遇风得泾字 其一
释居简（宋代）

前回滴未融，密洒又重重。半刺庆三白，载歌赓四封。

猎围寻迹去，吟思为谁供。沉想山阴夜，来如去兴浓。
偈颂一百三十三首 其八十一
释居简（宋代）

泥猪疥狗，不愿生天。行家灭胡种，成佛待驴年。
宫词
夏竦（宋代）

鬓拢春烟湿翠翘，石榴裙幔袅纖腰。
绛唇不敢深深注，却怕香脂污玉箫。
一夕大风偶成呈诸兄简士修思远
王洋（宋代）

狂飚一夜撼天关，彻晓阳乌势未还。
早恨馀寒夸老健，重怜新物损朱颜。
强留残火如相别，已典春衣不可攀。
料得云端风背上，融和那肯似人间。
泰定菴
白玉蟾（宋代）

太极函三性，千灯共一光。
猿啼庐阜月，雁叫洞庭霜。
夜半冰生水，风前麝出囊。
吾师知个事，念念守中黄。
西岩访桂不果后十日凤冈登眺并寻山中古迹
吴茝（清代）

太白仙人不可作，卧游庐岳图龙眠。一丘一壑放神志，志松之游吾虚焉。

秋风丛桂花徒发，朅来招隐穷危巅。餐芝朝漱钟山液，拄杖西笑峨嵋仙。

云物幻变万峰顶，排空直上凌紫烟。瀑布琤潺琴筑响，崖嶂合沓梯栈悬。

选石危坐涤尘虑，春芽手里烹山泉。夕阳西下叶满寺，暮云明灭争秋妍。

陂陁荦确寻古径，岩穴别见开洞天。古墓不归华表鹤，残碑剥落藤纠缠。

洞阴狡狯閟日月，采薇寂寞三百年。回首荒台走麋鹿，颓波不激悲前贤。

缅怀高风嗟已往，平原衰草流逝川。踌蹰茧足下山麓，夜深清梦飞蹁跹。
黄岩道中
洪适（宋代）

两日黄岩县，纷然百虑侵。乍听幽鸟语，复起故园心。

冒热度峻岭，惮劳休茂林。潮来知海近，三岛可能寻。
次韵翁古晚见寄就送其之京
陈著（宋代）

万里风云路向前，功名盍趁仕强年。
文如李杜谁争焰，心是夷强不问泉。
别驾有功歌沸海，筑台在望勇趋燕。
自惭筋力难追送，侧耳凌清上集贤。
宿云轩
李弥逊（宋代）

平生念丘壑，着我胸中云。
偶为山樊居，白云乱衣巾。
物类感湿燥，人情异莸薰。
奇峰霭朱夏，擘絮浮阳春。
兴来揽之游，要观尘外身。
荷叶杯·采莲
曾廉（清代）

何处瓜皮艇子，闻声知是小吴娃。荷花如脸脸如花。

一色泛朝霞。一霎飘摇秋雨，银塘荷叶响沙沙。打开浴鹭湿栖鸦。

暂向柳阴遮。
金陵怀古六首
周文璞（宋代）

杳杳旧踪寻不得，茫茫遗恨有谁穷。
长安败绩谁怜汝，灞上收声未到公。
和赵章泉寄诗韵
刘宰（宋代）

索居灵琐久尘埃，一读新篇病眼明。
妄意严诗编杜集，敢陪郭隗上燕台。
纡朱晚岁徒云尔，养素平生壮矣哉。
更许韩非书傅尾，遗荣何止被云来。
中秋 其一
吕本中（宋代）

雨云初霁放晴空，乍捲珠帘望月宫。夜静□篁何处发，玉楼犹记月明中。
过尧化门及太平门车站
洪繻（清代）

钟山叠叠路迢迢，海客踪随江上潮。尧化门西秋色远，飞桥三折度虹腰。
初科知贡举
李孟（元代）

百年场屋事初行，一夕文星聚帝京。豹管敢窥天下士，龙头谁帝日边名。

宽容极口论时事，衣被终身荷圣情。愿得真儒佐明主，白头应不负平生。
句
洪德章（宋代）

有子定知吾事足，贫家颇觉此声佳。风露对檠逼诗父，云烟落纸凛群儿。
送契玄上人南游
雍陶（唐代）

红叶落湘川，枫明映水天。寻钟过楚寺，拥锡上泷船。

病客思留药，迷人待说禅。南中多古迹，应访虎溪泉。
净翠园截句十二首姑录其三馀从删汰
唐赞衮（清代）

晓风残月酒醒迟，半榻茶烟一卷诗。秋色满园关不住，东篱又近菊花时。
风篁岭
查世官（清代）

润泉汩汩如鸣琴，疏林隔竹啼幽禽。樵踪细入松阴里，一滃寒绿侵衣襟。

竹烟苍苍洗新雨，岩花瑟瑟吹微阴。山中秋色正潇洒，入耳半是笙簧音。

初阳一片射林隙，照见匹练悬高岑。湿烟满地飞不去，空翠濛濛落如雨。

槐花风里送微凉，梧叶声中忘残暑。老僧肃客具茗碗，采得新旗活火煮。

全身似入清凉国，欲觅归途复延伫。
马文璧秋林钓艇图 其二
弘历（清代）

无数溪山幽复深，科头把钓乔柯阴。底事白鸥不飞去，之子原无羡鱼心。
阻风湖口 其二
王世贞（明代）

津吏迎相挽，孤帆尽日稽。束云淮县小，崩浪楚山低。

风雨千灵集，乾坤七圣迷。长安不可望，畏路重含悽。
赠杨都运持节夔路
史浩（宋代）

帝城祖帐溢千夫，又遣星轺下蜀都。春昼预知看衣锦，秋风可蜀为思鲈。

北方泉货须留地，他日车轮剩结蒲。万里未应怀别恨，与君元不隔江湖。
晚春呈全真
赵蕃（宋代）

九十日春余十日，庭阴已作夏扶疏。
桃花浪暖且振{左揖右戈}，燕子日长空废书。
故人行行重作别，倦云悠悠思定居。
及此莫孤朝与暮，易胜书礼问何如。
奉和江沖陶居二十韵
汪炎昶（宋代）

前浮芙蓉翠，后汎石耳云。
君欲竟幽讨，绝壁更一扪。
【仙吕】锦橙梅_厮收拾厮定
未知作者（元代）

厮收拾厮定当，越拘束着越荒唐。入门来不带酒厮禁持，觑不唐娘香胡相。
恁娘又不是女娘，绣房中不是茶坊，甘不过这不良。唤梅香，快扶入那销金帐。
明之亦和诗来复次前韵
曹彦约（宋代）

当年莫逆尚忘年，今日霜蓬人鬓边。
已歃花盟犹习惰，骤迎诗敌敢攻坚。
依棲有幸乌南绕，会合难并蚁左旋。
著我画图添李邵，丹青那复起龙眠。
寻委羽洞
左纬（宋代）

委羽不知何处是，倩人扶上木兰桡。欲寻去路花梢密，争认行兰酒浪摇。

流水忽随山脚转，洞天疑把杖头挑。逡巡不觉东风晚，殆有仙人弄玉箫。
姑苏杂咏 五坞山五首 白云坞
高启（明代）

云开见山家，云合失山路。
闻语知有人，欲寻已迷误。
劝僧还乡
宋伯仁（宋代）

世事无过尔尔，禅心只好休休。
江上数峰如削，西风不碍归舟。
征妇词十首 其七
刘克庄（宋代）

烧操蒙冲舰，获坚云母车。赐君新节钺，还妾旧荆綀。
七月二十日自瀑上先归方寺丞遣诗夸雷雨之壮
刘克庄（宋代）

城里遥看雨出时，想公笔墨发雄奇。
山深龙虎飞腾变，海运鲲鹏瞬息移。
凛凛前锋如赴敌，堂堂回势似归师。
驱还始悟山灵意，怕向苍崖写恶诗。
大堤诗（二首。金堤在东阿县）
殷云霄（明代）

南堤北堤布谷飞，堤边禾黍青离离。
堤上野花开复落，堤下行人行不稀。
催觉际殖芥
郑清之（宋代）

淡交耐久最宜蔬，风味清严莫芥如。
沃壤深畦须蚤许，雪中满拟饫冰葅。
句
来鹄（唐代）

回眸绿水波初起，合掌白莲花未开。（观忏会夫人，

见《墨庄漫录》）
江鸥
崔道融（唐代）

白鸟波上栖，见人懒飞起。为有求鱼心，不是恋江水。
东风第一枝 园中摘茄
曹溶（明代）

老子年来，犁锄手把，满襟浑是风雨。帐前不动金戈，谩誇雁门险处。

平沙冷淡，幸留得、斜阳同住。为菜羹、梦想江乡，倦听数声砧杵。

看席上、紫毬青乳。知过了、五原野暑。华筵空说羊羔，腐儒自须伴侣。

掀髯一饱，试检点、荒宫禾黍。渐月移、楼掩虫丝，莫问好秋谁主。
送应奉张幼度同知冠州
陈孚（元代）

张子美少年，濯濯春月柳。夜窗三尺琴，六籍洞户牖。

我游承明庐，见此真益友。金匮共校雠，过眼十八九。

僚吏坐俗谈，语乃不出口。美哉德如玉，温缜世未有。

近诏开东观，天章烂琼玖。我本木强人，技已陈刍狗。

君胡亦不留，得州大如斗。男儿抱奇气，荣进付之偶。

血指古则然，今何忽袖手。但莫负所学，千载有不朽。

北风号枯桑，落叶满林薮。过君蓟南门，山色照尊酒。

监州岂不佳，千里离父母。愿回判花笔，桑麻劝南亩。

竹马歌儿童，定胜牛马走。明年我南归，云卧鼻雷吼。

当哦山中诗，寄君一搔首。
相里使君宅听澄上人吹小管
严维（唐代）

秦僧吹竹闭秋城，早在梨园称主情。

今夕襄阳山太守，座中流泪听商声。
忧乱
曹家达（清代）

何处搀枪起，东南天一隅。危城忌投鼠，丛薄诈鸣狐。

同与名空忌，共和道亦殊。练丝悲墨翟，歧路哭杨朱。

廉耻充然丧，纲常不可扶。营营降贼辈，滚滚搢绅徒。

岂有心兵恃，全蒙口惠愚。知交化豺虎，涕泗满江湖。

易水波犹定，钟山气不孤。元戎告三捷，指望造天诛。
题贾大夫射雉图
刘敞（宋代）

控弦谁家子，驰射落名翚。倾城绝代女，巧笑扬脩眉。

览古按图绝，怅然增我唏。壮士不击贼，顾从儿女嬉。

威弧无用世，反事禽荒为。嘿嘿千岁后，正为来者嗤。
出门难
文天祥（宋代）

罗刹盈庭夜色寒，人家灯火半阑珊。
梦回跳出铁门限，世上一重人鬼关。
满庭芳 修行
王哲（金朝）

阴尽阳纯，命停性住，先须汞识铅知。白坚黑固，土马木牛随。卯酉常从子午，申庚聚、用坎迎离。刀圭至，震龙兑虎，赤风斗乌龟。堪宜。真水火，癸丁炉灶，丹结何疑。漱琼浆玉液，神水华池。滋润灵芽瑞雪、日鸡叫、月兔推金翁喜，黄婆立便，养姹女婴儿。
闻徐大宗丞树人师讣音，集诸同人为位哭奠，馀痛萦怀，赋成哀挽三章 其二
林占梅（清代）

无从东阁复追陪，挂榻堂空渐染埃。天上箕星神已往，人间薤露曲深哀。

门僚思泽陈诗诔，村妪衔恩奠酒杯。一色白衣城野遍，伤心似吊武侯来。
张思豫挽诗
薛季宣（宋代）

蝗食虚来凤，牛刀第割鸡。解纷谁侠行，怀惠或婴啼。

寤叹伤凋落，虞歌思惨悽。邺侯家传在，兰佩可童觿。
梅关
李龙高（宋代）

南窥海岭北江津，截断青山客路尘。
千载子真应冷笑，吾侬不是守门人。
题柯峰讞掾钱君叔行敬简轩
方逢辰（宋代）

是非辩白只须钦，敬简奚消读吕刑。
一片公心一双眼，心醒醒则眼醒醒。
蕲春李丈解后游江上园劝游人不可折花木禁渔
戴复古（宋代）

坐断此江干，池亭百亩宽。
禽鱼全性命，花竹报平安。
有道行其志，非时做甚官。
丰神更闲雅，野服竹皮冠。
题包虎枕屏
李彭（宋代）

两虎肉醉欲醒时，饥肠得饱恣游嬉。一虎当岩自哮吼，朝欲食游暮食妃。

最后一虎绝长者，坐啸眼有百步威。豺狼当道正须汝，莫寻兔径问狐狸。
偈颂一百三十六首
释惟一（宋代）

五五午时书，妖邪尽扫除。
一堂风悄悄，千古意如如。
蒲饮先春雪，粽餐明月珠。
舌头如具眼，醉饱乐无余。
借书一首别薛子长
陈傅良（宋代）

山阿着柴扉，陋甚谁盘桓。
美人此何求，钜竹数十竿。
日阅书百篇，尚觉日力宽。
欲从我借书，我书何足观。
辛勤抱遗经，及此鬓发班。
一语未领会，累日不自安。
虽更圣人手，亦恐众说谩。
况复秦汉下，曾莫修与删。
致之获麟前，存者今若干。
我无以裁之，望洋久空叹。
羡君方盛年，恣意涉浩漫。
又闻书少多，不系学缺完。
读书固匪易，用书良独难。
昨来荷堤上，尝试及孟韩。
此话如涓埃，此道如岳山。
秋来益觉顽健时一出游意中甚适杂赋五字十首 其九
陆游（宋代）

万古无穷梦，馀年欲散云。身虽迫衰谢，学未废锄耘。

开卷多新得，逢人有旧闻。伏生虽九十，犹冀与斯文。
吕叔恭运使和题皇华馆诗复次韵
王之望（宋代）

何处溪声响佩环，洗心堂下转潺湲。
数株古柳枯临水，百亩丛篁翠倚山。
岁久刊题多泯灭，时清景物自幽閒。
轺轩登览留佳句，顿觉林泉发妙颜。
玲珑岩
舒亶（宋代）

诡形迥与万山殊，空洞由来一物无。直恐虚心自天意，人间穿凿枉工夫。
休粮僧
周贺（唐代）

一斋难过日，况是更休粮。养力时行道，闻钟不上堂。

唯留温药火，未写化金方。旧有山厨在，从僧请作房。
往桐城会傅侍郎葬次苏教思恭韵
陈宓（宋代）

一别清凉十二秋，仙翁已作九霄游。
急披龙具壶山麓，来会牛霄苏岭头。
事业直须关宇宙，身名莫使负山丘。
临分相勉无它语，道学难收岁不留。
文宣王及其弟子赞
宋高宗（宋代）

式是壤伯，昭乎圣徒。
执经请益，载道若无。
诗书规矩，学问楷模。
得时而驾，领袖诸儒。
冬夜读几案间杂书得六言二十首 其十七
刘克庄（宋代）

李妹玉曜肤色，梅娘淡妆素衣。大主嗔老奴爱，三郎怕肥婢知。
庆元二年恭上太皇太后皇太后太上皇帝太上皇
佚名（隋代）

晨趋慈幄，佳气构功。
受帝之祉，配天其崇。
壁华金精，礼敷乐弃。
天子是若，欢声融融。
自台湾来晋江寓舍独坐，怀兄子铨
林朝崧（清代）

昔去榴花红，今来芦絮白。入门不见君，云作榕城客。

榕城在天未，水遮山复隔。雁飞不到南，书素徒盈尺。

孤馆掩凄清，候虫当户织。忆昨艳阳时，咏花同倚石。

如今阶下苔，已上题诗壁。空庭木叶飞，思君此何极！
吴孙皓初童谣
佚名（魏晋）

宁饮建业水，不食武昌鱼。
宁还建业死，不止武昌居。
和士特栽果十首·来禽
刘子翚（宋代）

粲粲来禽味独香，孤根谁徙向天涯。
好寻青李相遮映，风味应同逸少家。
梅花绝句
陆游（宋代）

湖上梅花手自移，小桥风月最相宜。
主人岁岁常为客，莫怪幽香怨不知。
送朱世英 其二
谢逸（宋代）

漠漠薰风锦旆翻，綵衣聊复殿名藩。行藏有道朱弦直，表里无瑕白玉温。

燕寝妙香凝碧缕，夜谈孤月落金盆。试将执拂拈槌手，行秉玄圭侍至尊。
无诸钓龙台怀古三首 其一
林鸿（明代）

无诸昔建国，赤土疏王封。筑台青冥上，垂钓沧江龙。

乘龙去不返，千载如飞蓬。只今荒台上，寂历多遗踪。

我有太古怀，来吟江上峰。天青海气灭，地古寒烟浓。

潭水绿万丈，秋岑碧千重。登临未能已，落日催孤钟。
题玲珑山
章良能（宋代）

短锸长鑱出万峰，鉴开混沌作玲珑。
市朝可是无巘敛，更向山林巧用工。
满江红 赠默庵（此下原有无号默说四字，据
李道纯（元代）

默即说兮，这说处、元来有默。只默说便是，金丹秘诀。默识潜通默大要，声闻缘觉皆虚设。向说中、认得默之根，无生灭。会说底，非干舌。与默底，无差别。这默底宁如，说底亲切。若向不言中得趣，便于不默俱通彻。将默默、说说尽掀翻，天机泄。
观钓
徐鹿卿（宋代）

热犹造请褦襶子，老未知休矍铄翁。立懦廉顽今几见，桐江梦想一丝风。
答永叔问
王琪（宋代）

班班疏雨寒无定，皎皎圆蟾望欲阑。
应在浮云儘深处，更凭丝竹一催看。
送韦侍御湖南幕府
李嘉祐（唐代）

执宪随征虏，逢秋出故关。雨多愁郢路，叶下识衡山。

地远从军乐，兵强分野闲。皇家不易将，此去未应还。
驻跸淮安一宿即过
玄烨（清代）

鹅黄垂柳迓清明，野望湖边远碧横。古渡烟波春色好，新堤静溜水心平。

杏花才吐梅先尽，鸲鹆偏言莺未鸣。迅速行舟惟一目，何关有意与无情。
送李万州赴饶州觐省（得西字）
皇甫冉（唐代）

前程观拜庆，旧馆惜招携。荀氏风流远，胡家清白齐。

川回吴岫失，塞阔楚云低。举目亲鱼鸟，惊心怯鼓鼙。

人稀渔浦外，滩浅定山西。无限青青草，王孙去不迷。
句
刘师道（宋代）

南浦未伤春草碧，北山仍愧晓猿惊。
声声慢（和韩竹闲韵，赠歌者关关，在两水居）
张炎（宋代）

鬟丝湿雾，扇锦翻桃，尊前乍识欧苏。赋笔吟笺，光动万颗骊珠。欧欧岁华未老，怨歌长、空击铜壶。细看取，有飘然清气，自与尘疏。

两水犹存三径，叹绿窗窈窕，谩长新蒲。茂苑扁舟，底事夜雨江湖。当年柳枝放却，又不知、樊素何如。向醉里，暗传香、还记也无。
餈韵杨公济奉议梅花十首
苏轼（宋代）

相逢月下是瑶台，藉草清樽连夜开。
月日酒醒应满地，空令饥鹤啄莓苔。
寒女吟
李白（唐代）

昔君布衣时，与妾同辛苦。
一拜五官郎，便索邯郸女。
妾欲辞君去，君心便相许。
妾读蘼芜书，悲歌泪如雨。
忆昔嫁君时，曾无一夜乐。
不是妾无堪，君家妇难作。
起来强歌舞，纵好君嫌恶。
下堂辞君去，去后悔遮莫。
成石屏诗后再赋六言
舒岳祥（宋代）

蜡屐枝筇穿峤，蓑衣一笛横江。
试向屏风一揽，千山万水秋窗。
送法荣师归吴兴荣自清根退院而归
王洋（宋代）

又作三年一梦回，浮云何地是根栽。
身随东土因缘去，袖带西根风月来。
碧眼已传胡相真，白头谁问故人猜。
与君别后同参处，雪里梅花次第开。
和洪樗庵渡浑河望见沈阳元韵
金朝觐（清代）

迢迢深树隐城隅，秋色人家俨画图。一路檀车徵旧典，几将名胜入清旴。
失题
王珪（宋代）

初见迎春识春新，欲插迎春惊春半。
朱门深锁不知春，苒苒年光暗中换。
再和万寿润禅师书字韵五首 其二 述怀
耶律楚材（元代）

宝藏翻穷贝叶书，方知真理本如如。一心不动无生灭，万古长空岂欠馀。

妙药更灵难忌口，长安虽贵不堪居。毛吞大海浑闲事，谁讶瓢中出白驴。
唐明堂乐章。皇嗣出入升降
武则天（唐代）

至人光俗，大孝通神。谦以表性，恭惟立身。

洪规载启，茂典方陈。誉隆三善，祥开万春。
责己
陈文蔚（宋代）

圣人当耳顺，吾年已逾再。
日覬有新功，迩来如稍怠。
嗟尔性虽驽，敢不鞭其退。
须教十二时，此心无不在。
书此当盘铭，终身以服佩。
大同原牧归后坊道中口占授小儿及曾正
吴与弼（明代）

斜穿香稻度秋山，细讲残经午始还。幸际时雍身少恙，明朝依旧此开颜。
春葺新居
白居易（唐代）

江州司马日，忠州刺史时。栽松满后院，种柳荫前墀。

彼皆非吾土，栽种尚忘疲。况兹是我宅，葺艺固其宜。

平旦领仆使，乘春亲指挥。移花夹暖室，徙竹覆寒池。

池水变绿色，池芳动清辉。寻芳弄水坐，尽日心熙熙。

一物苟可适，万缘都若遗。设如宅门外，有事吾不知。
和宋永兄爱日楼见寄八首
黄公度（宋代）

龆齓携书册，成名天上回。
如公希世者，自古几人哉。
山薮讵宜去，功名看鼎来。
人间无伯乐，相马失龙媒。
小儿
苏轼（宋代）

小儿不识愁，起坐牵我衣。
我欲嗔小儿，老妻劝儿痴。
儿痴君更甚，不乐愁何为。
还坐愧此言，洗盏当我前。
大胜刘伶妇，区区为酒钱。
句 其四十八
高似孙（宋代）

老蟹自应强隽逸，壮蛑还只象膏粱。
秋蕊香（和吴见山落桂）
吴文英（宋代）

宝月惊尘堕晓。愁锁空枝斜照。古苔几点露萤小。销减秋光旋少。

佩丸尚忆春酥袅。故人老。断香忍和泪痕扫。魂返东篱梦窅。
过椒山先生墓
梁清标（清代）

曾读遗书叹直臣，遥阡极望更沾巾。一身生死留天地，两疏淋沾泣鬼神。

鸟集墓门名不恭，鹤归华表恨如新。行行立马秋风急，杯酒何年荐涧蘋。
范才元道中杂兴
张元干（宋代）

山晚江寒春雨疏，比来消息定何如。
竹舆行倦异乡县，赖得金楼引睡书。
既作闵雨诗是夕遂澍雨力中喜不能寐起作喜雨
黄庭坚（宋代）

南风吹雨下田塍，田父伸眉愿力耕。
麰麦明年应解好，帘栊今力不胜清。
直须洗尽焦枯意，不厌屡闻飘洒声。
黄卷腐儒何所用，惟将歌咏报升平。
【双调】江儿水
王仲元（元代）

叹世
谁待理他闲是非，紧把红尘避。庵前绿水围，门外青山对，寻一个稳便处闲坐地。
竹冠草鞋粗布衣，晦迹韬光计。灰残风月心．参得烟霞味,寻一个稳便处闲坐地。
茅斋倚山门傍溪，镇日常关闭。安闲养此心，上住从吾意，寻一个稳便处闲坐地。
功名玉关十万里，委实劳心力。争如四皓仙，不愿三公位，寻一个稳便处闲坐地。
功劳既成名遂矣，便索抽身退。裴公绿野中，陶令东篱内，寻一个稳使处闲坐地。
笑他卧龙因甚起？不了终身计。贪甚青史名？弃却红尘利，寻一个稳使处闲坐地。
扁舟五湖越范蠡，有分烟波内。丝纶远是非，蓑笠多风味，寻一个稳便处闲坐地。
红尘不来侵钓矶，别却风云会。一钓了此生，七里全身计，寻一个稳便处闲坐地。
五柳绕庄菊满篱，自谓羲皇世。三径可信颜，一榻堪容膝，寻一个稳便处闲坐地。
妇人脸上笑靥
一团儿可人衠是娇，妆点如花貌。抬叠起脸上秋，出落腮边悄，千金这窠里消费了。
大衍易吟四十首
方回（元代）

盛夏靡草死，岁寒松柏贞。
泰须防陂复，否有大人亨。
【般涉调】哨遍·看钱奴
钱霖（元代）

试把贤愚穷究，看钱奴自古呼铜臭。徇已苦贪求，待不教泉货铜流。忍包羞，油铛插手，血海舒拳，肯落他人后？晓夜寻思机彀，缘情钩距，巧取旁搜。蝇头场上苦驱驰，马足尘中厮追逐。积攒下无厌就，舍死忘生，出乖弄丑。

【耍孩儿】安贫知足神明佑，好聚敛多招悔尤。王戎遗下旧牙筹，夜连明计算无休。不思日月搬乌兔，只与儿孙作马牛。添消瘦，不调裀鼎，恣逞戈矛。

【十煞】渐消磨双脸春，已雕飕两鬓秋，终朝不乐眉长皱。恨不得柜头钱五分息招人借，架上衵一铜年不放赎。狠毒性如狼狗，把平人骨肉，做自己膏油。

【九煞】有心待拜五侯，教人唤甚半州，忍饥寒攒得家私厚。待垒做钱山儿倩军士喝号提铃守，怕化做钱龙儿请法官行罡布气留。半炊儿八遍把牙关叩，只愿得无支有管，少出多收。

【八煞】亏心事尽意为，不义财尽力掊，那里问亲弟兄、亲姊妹、亲姑舅？只待要春风金谷骄王恺，一任教夜雨新丰困马铜。无亲旧，只知敬明眸皓齿，不想共肥马轻裘。

【七煞】资生利转多，贪婪意不休，为锱铢舍命寻争斗。田连阡陌心犹窄，架插诗书眼不瞅。也学采东篱菊，子是个装呵元亮，豹子浮丘。

【六煞】恨不得杨子江变做酒，枣穰金积到斗，为几文贉背钱受了些旁人咒。一斗粟与亲眷分了颜面，二斤麻把相知结下寇仇。真纰缪。一味的骄而且吝，甚的是乐以忘忧。

【五煞】这财曾燃了董卓脐，曾枭了元载头，聚而不散遭殃咎。怕不是堆金积玉连城富，眨眼早野草闲花满地愁。干生受，生财有道，受用无由。

【四煞】有一日大小运并在命宫，死囚限缠在卯酉，甚的散得疾子为你聚来得骤。恰待调和新曲歌金帐，逼临得佳人坠玉楼。难收救，一壁厢投河奔井，一壁厢烂额焦头。

【三煞】窗隔每都飐飐的飞，椅桌每都出出的走，金银钱米都消为尘垢。山魈木客相呼唤，寡宿孤辰厮趁逐。喧白昼，花月妖将家人狐媚，虚耗鬼把仓库潜偷。

【二煞】恼天公降下灾，犯官刑系在囚，他用钱时难参透。待买他上木驴钉子轻轻钉，吊脊筋钩儿浅浅钩。便用杀难宽宥，魂飞荡荡，魄散悠悠。

【尾】出落他平生聚敛的情，都写做临刑犯罪由。将他死骨头告示向通衢里甃，任他日炙风吹慢慢朽。
夏日园中清暑二首 其一
吴志淳（元代）

青山地僻车马稀，十载倦游歌《式微》。傍溪卜筑面流水，拂石展簟消炎晖。

老翁过从就蔬食，幼女补缀成絺衣。西亭去家苦不远，日暮共逐渔樵归。
送李伯华
郭祥正（宋代）

患难相亲似子稀，倏然分手重伤悲。官闲肯忆西湖上，淡月寒梅只自知。